‘Gedoem’ as gedwonge inentings norm word(Foto: Michele Spatari/AFP) Sakeliga waarsku dat die regering se voorneme om inentings teen Covid-19 dalk verpligtend te maak, ŉ gedoemde samelewing tot gevolg sal hê wat permanent onder die valkoog van die staat sal moet funksioneer. Die organisasie maan dat individue gedurig sal moet bewys dat hulle gesond genoeg is om hul gang te gaan en dat dit eindelik tot wanorde in die ekonomiese en sosiale sfere sal lei. Verskeie politieke partye en instellings het sedert pres. Cyril Ramaphosa se aankondiging dat hy ŉ taakspan aangestel het om aanbevelings aan die kabinet te maak oor ŉ regverdige en volhoubare benadering tot entstofmandate, hul kommer oor dié moontlikheid uitgespreek. Sakeliga het ook gesê hy is diep bekommerd oor die moontlike uitwerking op die alledaagse lewe sou die mandaat in werking tree. “Aangesien talle mense natuurlike immuniteit teen die virus het en meer as 40% van Suid-Afrikaners reeds die inenting ontvang het, is dit onsinnig vir die presidensie om alle burgers te dwing om ingeënt te word,” sê Piet le Roux, hoof van Sakeliga. “Die regering moet hom eerder daarop toespits om die departement van gesondheid en private gesondheidsverskaffers by te staan in hul pogings om gewillige burgers in te ent.” Sakeliga is bekommerd dat die gedwonge inentings eindelik tot ŉ tiranniese stelsel sal lei wat mense se natuurlike lewenswyses in gedrang sal stel. “Mense sal gedurig moet bewys dat hulle gesond genoeg is om in openbare ruimtes rond te beweeg en dit kan permanente staatsbeheer tot gevolg hê waar elkeen se bewegings gemonitor word. “Indien daar ook herhaaldelik bykomende inentings toegedien word, sal ons ŉ gemedisineerde en gemoniteerde samelewing word.” Die organisasie waarsku die voorstel kan boonop grootskaalse korrupsie tot gevolg hê. Volgens Sakeliga is dit moontlik dat onluste sal uitbreek indien oningeënte mense toegang tot restaurante, openbare vervoer en skole geweier word. “Op sy beurt sal dít dan daardie sakeondernemings wat afhanklik is van miljoene Suid-Afrikaners se ondersteuning, nadeling beïnvloed en net nog meer werkloosheid veroorsaak,” sê Le Roux. Sakeliga meen dat die regering liefs op ŉ positiewe, eerlike en vrywillige inentingsveldtog moet fokus wat uitdruklik die voor- en nadele van die Covid-19-inenting deurgee. “So ŉ veldtog sal waarskynlik positiewe resultate lewer onder diegene wat nog onseker is of hulle ingeënt wil word,” sê hy. “Voorts moet die onsinnige beperkings ook laat vaar word sodat mense self kan besluit watter risiko’s hulle bereid is om te neem.” Die organisasie sê egter hy is bemoedig deur Ramaphosa se besluit om die land op vlak 1 van die nasionale inperking te hou en sy onomwonde teenstand teen die lande wat ŉ reisverbod teen Suid-Afrika ingestel het. “Hierdie aankondiging is ŉ belangrike diplomatieke stap om weg te doen met reisbeperkings, hetsy plaaslik of internasionaal. Dit dra ook by tot die argument dat ŉ reisverbod soos dié nie ŉ oplossing vir die pandemie is nie.”